CELEX: 
Language: lt
Date: 2021-05-10 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl paraiškų gauti Inovacijų fondo paramą teikimo ir atrankos procedūrų iš dalies keičiamas Deleguotasis reglamentas (ES) 2019/856

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Inovacijų fondas įsteigtas 2003 m. spalio 13 d. Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Sąjungoje ir iš dalies keičiančios Tarybos direktyvą 96/61/EB, 10a straipsnio 8 dalimi, siekiant remti mažo anglies dioksido kiekio technologijų ir procesų inovacijas. Remdamasi tuo pačiu straipsniu Komisijai suteiktais deleguotaisiais įgaliojimais, 2019 m. vasario 26 d. Komisija priėmė Komisijos deleguotąjį reglamentą (ES) 2019/856, kuriuo papildomos Europos Parlamento ir Tarybos direktyvos 2003/87/EB nuostatos dėl Inovacijų fondo veiklos ir kuriame pateikiama išsami informacija apie paraiškų teikimo procedūrą ir atrankos kriterijus.
            
            
               Visų pirma Deleguotuoju reglamentu (ES) 2019/856 nustatyta dviejų etapų didelio masto projektų atrankos procedūra. Komisija jau galėjo sukaupti praktinės su atrankos procedūromis susijusios patirties, nes 2020 m. liepos mėn. paskelbtas pirmasis kvietimas teikti paraiškas dėl didelio masto projektų, taikant dviejų etapų atrankos procedūrą, o 2020 m. gruodžio mėn. paskelbtas pirmasis kvietimas teikti paraiškas dėl nedidelio masto projektų, taikant vieno etapo paraiškų teikimo procedūrą.  
            
            
               Pirmasis kvietimas teikti paraiškas dėl didelio masto projektų sulaukė daugiau kaip 300 paraiškų. Bendra dotacijų, kurioms gauti pateiktos paraiškos, suma siekė daugiau kaip 20 mlrd. EUR, o planuojama skirti dotacijų suma – 1 mlrd. EUR. Išsamesnė paraiškų analizė rodo labai tvirtą ir gerai diversifikuotą švarių technologijų projektų bazę
                  1
               . Nors paraiškų teikimo laikotarpis dar nesibaigė, atrodo, kad pirmasis kvietimas teikti paraiškas dėl nedidelio masto projektų taip pat kelia didelį susidomėjimą. 
            
            
               Paraiškos, pateiktos paskelbus pirmąjį kvietimą teikti paraiškas dėl didelio masto projektų, vis dar vertinamos, tačiau dėl riboto biudžeto daug brandžių ir perspektyvių projektų gali būti neatrinkti. Siekiant patenkinti šiuo metu didelę Inovacijų fondo paramos paklausą, Komisijai turėtų būti suteikta galimybė lanksčiai pasirinkti dviejų etapų arba vieno etapo kvietimų teikti paraiškas dėl didelio masto projektų atrankos procedūrą, kaip jau yra kvietimų teikti paraiškas dėl nedidelio masto projektų atveju. Pasirinkus vieno etapo atrankos procedūrą, laikotarpis iki dotacijos skyrimo gerokai sutrumpėtų, todėl parama jau parengtiems brandiems švarių technologijų projektams galėtų būti skiriama greičiau, o žaliasis ekonomikos atsigavimas paspartėtų. 
            
            
               Atsižvelgiant į didelį paraiškų, pateiktų 2020 m. liepos mėn. paskelbus pirmąjį kvietimą teikti paraiškas, skaičių ir siekiant sparčiau remti inovatyvius švarių technologijų projektus, Deleguotąjį reglamentą (ES) 2019/856 reikėtų iš dalies pakeisti, kad Komisija turėtų daugiau lankstumo priimdama sprendimą dėl paraiškų teikimo proceso organizavimo ir atitinkamai dėl atrankos procedūrų dviem arba vienu etapais. 
            
            
               Atsižvelgdama į paskelbus ankstesnius kvietimus teikti pasiūlymus sudarytą perspektyvių švarių technologijų projektų bazę ir siekdama kuo geriau patenkinti rinkos paklausą, sprendimą taikyti vieno etapo arba dviejų etapų paraiškų teikimo procedūrą kiekvienu konkrečiu atveju priims Komisija, pasikonsultavusi su valstybėmis narėmis.
            
            
               Papildomas pakeitimas susijęs su projektų plėtojimo pagalba, kuri gali būti teikiama projektams, kurie nepakankamai brandūs, tačiau kurie, jei būtų toliau plėtojami, galėtų atitikti visus atrankos kriterijus. Pasiūlyme paaiškinama, kad ši pagalba taip pat gali būti teikiama kaip techninė pagalba.
            
            
               2.KONSULTACIJOS PRIEŠ PRIIMANT AKTĄ
            
            
               Vadovaujantis prie Europos Parlamento, Tarybos ir Europos Komisijos tarpinstitucinio susitarimo dėl geresnės teisėkūros
                  2
                pridėto Bendrojo susitarimo dėl deleguotųjų aktų 4 dalimi, rengiant šį deleguotąjį reglamentą surengtos atitinkamos konsultacijos. Nuomonėmis šia tema apsikeista 2020 m. gruodžio 7 d. Inovacijų fondo ekspertų grupės posėdyje. Nuo 2020 m. gruodžio 23 d. iki 2021 m. sausio 15 d. vykusios rašytinės konsultacijos dėl pakeitimo principo parodė, kad jam tvirtai pritariama (aštuoniolika teigiamų, penki neigiami atsakymai). Vėliau 2021 m. vasario 10–23 d. dėl šio deleguotojo reglamento teksto projekto raštu konsultuotasi su Inovacijų fondo ekspertų grupės ekspertais; du nariai pateikė pastabas raštu.  
            
            
               Su šiomis konsultacijomis susiję dokumentai buvo vienu metu perduoti Europos Parlamentui ir Tarybai, kaip numatyta Bendrajame susitarime dėl deleguotųjų aktų. 
            
            
               Rengiant deleguotąjį reglamentą atsižvelgta į ekspertų grupės pateiktas pastabas.
            
            
               Siekiant gauti atsiliepimų, deleguotojo reglamento projektas keturias savaites (kovo 17 d. – balandžio 14 d.) buvo skelbiamas Geresnio reglamentavimo portale. Per šį laikotarpį atsiliepimus pateikė du piliečiai, septynios įmonės ir aštuonios įmonių asociacijos, organizacijos ir konsultacinės įmonės. Trylika respondentų vieno etapo atrankos procedūros įvedimą įvertino teigiamai, du – neigiamai, o du šiuo klausimu nuomonės nepareiškė. Apskritai suinteresuotieji subjektai palankiai įvertino galimybę sutrumpinti laikotarpį nuo paraiškos pateikimo iki dotacijos skyrimo, kaip numatyta pakeitime. Kai kurie atsiliepimai buvo susiję su kvietimų teikti pasiūlymus organizavimu, pavyzdžiui, buvo siūloma kvietimus rengti taip, kad pareiškėjai galėtų pateikti visą informaciją, reikalingą patikimam, kokybiškam pasiūlymui parengti, ir kad pareiškėjams būtų teikiama pakankama parama. 
            
            
               Visi gauti atsiliepimai apie projektų plėtojimo pagalbos teikimą techninės pagalbos forma buvo teigiami.
            
            
               3.DELEGUOTOJO AKTO TEISINIAI ASPEKTAI
            
            
               Šiuo deleguotuoju reglamentu nustatomi atitinkami Deleguotojo reglamento (ES) 2019/856 pakeitimai, kuriais siekiama numatyti vieno etapo paraiškų teikimo procedūrą didelio masto projektams, kurie būtų finansuojami iš Inovacijų fondo, ir paaiškinti, kokia forma teikiama projektų plėtojimo pagalba. 
            
            
               9 straipsnio 2 dalies d punktas iš dalies keičiamas siekiant į Komisijos sprendimus, kuriais skelbiami kvietimai teikti pasiūlymus, įtraukti minimalius privalomus aspektus, suderinamus su vieno etapo paraiškų dėl didelio masto projektų teikimo procesu.
            
            
               10 straipsnis iš dalies keičiamas siekiant nustatyti galimybę didelio masto projektams taikyti vieno etapo atrankos procedūrą.
            
         
         
            
               Įterpiamas naujas 12a straipsnis, kuriame aprašoma paraiškų, pateiktų per vieno etapo paraiškų teikimo procesą, atrankos procedūra.
            
            
               13 straipsnio 2 dalis iš dalies keičiama siekiant įtraukti techninę pagalbą kaip projektų plėtojimo pagalbą, teikiamą pagal 12 straipsnio 2 dalį.
            
            
               21 straipsnis iš dalies keičiamas siekiant nustatyti, kad vieno etapo paraiškų teikimo procedūros taikymo atvejais dėl projektų plėtojimo pagalbos būtų konsultuojamasi su valstybėmis narėmis, ir į vieno etapo paraiškų teikimo procedūrą įtraukti Komisijos pareigą teikti ataskaitas valstybėms narėms apie sprendimų skirti paramą įgyvendinimą.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 05 10
            
            
               kuriuo dėl paraiškų gauti Inovacijų fondo paramą teikimo ir atrankos procedūrų iš dalies keičiamas Deleguotasis reglamentas (ES) 2019/856 
               
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Sąjungoje ir iš dalies keičiančią Tarybos direktyvą 96/61/EB
                  3
               , ypač į jos 10a straipsnio 8 dalies ketvirtą pastraipą,
            
            
               kadangi:
            
            
               (1)Komisijos deleguotuoju reglamentu (ES) 2019/856
                  4
                nustatomos Inovacijų fondo veiklos taisyklės. Jame nustatyta paraiškų teikimo procedūra, susidedanti iš dviejų – susidomėjimo pareiškimo ir išsamios paraiškos pateikimo – etapų;   
            
            
               (2)nors dviejų etapų paraiškų teikimo procedūros privalumas yra tai, kad pirmuoju etapu sumažinama projektų valdytojams tenkanti administracinė našta, ją taikant pailgėja laikotarpis nuo paraiškų pateikimo iki finansavimo skyrimo sėkmingiems projektams. Patirtis, gauta paskelbus pirmąjį kvietimą teikti pasiūlymus, kai įvairiais projekto įgyvendinimo etapais gauta daug paraiškų, parodė, kad, siekiant laiku teikti paramą brandiems projektams, šį laikotarpį reikia sutrumpinti. Trumpesnis laikotarpis taip pat būtų naudingas ekonomikos gaivinimo tikslais, kuomet reikia greitai sutelkti investicijas į švarių technologijų plėtrą;
            
            
               (3)todėl būtina numatyti vieno etapo paraiškų teikimo procedūrą, kurią sudarytų išsamios paraiškos pateikimas be susidomėjimo pareiškimo etapo. Priimdama sprendimą dėl kvietimų teikti pasiūlymus paskelbimo, Komisija turėtų turėti galimybę pasirinkti atitinkamai dviejų etapų arba vieno etapo paraiškų teikimo procedūrą; 
            
            
               (4)Deleguotajame reglamente (ES) 2019/856 numatyta projektų plėtojimo pagalba projektams, kurie neatitinka to reglamento 11 straipsnio 1 dalies c punkte nustatyto projekto brandos kriterijaus, tačiau gali tą kriterijų atitikti. Pagal Deleguotojo reglamento (ES) 2019/856 13 straipsnio 2 dalį ta pagalba gali būti teikiama tik dotacijomis. Siekiant sudaryti palankesnes sąlygas toliau plėtoti tokius projektus, būtina leisti tokią pagalbą teikti ir kaip techninę pagalbą; 
            
            
               (5)todėl Deleguotasis reglamentas (ES) 2019/856 turėtų būti atitinkamai iš dalies pakeistas, 
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotojo reglamento (ES) 2019/856 pakeitimai
            
            
               Deleguotasis reglamentas (ES) 2019/856 iš dalies keičiamas taip:
            
            
               (1)9 straipsnio 2 dalis iš dalies keičiama taip:
            
         
         
            
               (a)d punktas pakeičiamas taip: 
            
            
               „d) paraiškų teikimo procedūros aprašymas, nurodant, ar taikoma vieno ar dviejų etapų procedūra, ir išsamus informacijos ir dokumentų, kurie turi būti pateikti kartu su paraiška, sąrašas;“;
            
            
               (b)f punktas pakeičiamas taip: 
            
            
               „f) jei pagal 10 straipsnio 4 dalį nedidelio masto projektams taikoma supaprastinta paraiškų teikimo procedūra, o pagal 12b straipsnį taikoma speciali atrankos procedūra – tų specialių procedūrų taisyklės;“;
            
            
               (2)10 straipsnis iš dalies keičiamas taip:
            
            
               (a)1 dalis pakeičiama taip:
            
            
               „1. Įgyvendinančioji institucija paraiškas renka ir paraiškų teikimo procedūrą vykdo, kaip nustatyta pagal 9 straipsnio 2 dalies d punktą.“;
            
            
               (b)2 ir 3 dalys pakeičiamos taip:
            
            
               „2. Dviejų etapų paraiškų teikimo procedūrą sudaro šie tolesni etapai:
            
            
               (a)susidomėjimo pareiškimo,
            
            
               (b)išsamios paraiškos pateikimo.
            
            
               Susidomėjimo pareiškimo etapu projekto valdytojas, remdamasis atitinkamame kvietime teikti pasiūlymus nustatytais reikalavimais, pateikia pagrindinių projekto savybių aprašymą, be kita ko, aprašo projekto veiksmingumą, novatoriškumo laipsnį ir brandą, kaip nurodyta 11 straipsnio 1 dalies a, b ir c punktuose.
            
            
               Išsamios paraiškos pateikimo etapu projekto valdytojas pateikia išsamų projekto aprašymą ir visus patvirtinamuosius dokumentus, be kita ko, dalijimosi žiniomis planą.
            
            
               3. Kai taikoma vieno etapo paraiškų teikimo procedūra, projekto valdytojas pateikia išsamią paraišką, kaip aprašyta 2 dalies trečioje pastraipoje.“;
            
            
               (3)12 straipsnis iš dalies keičiamas taip: 
            
            
               (a)12 straipsnio antraštė pakeičiama taip:
            
            
               „Atrankos procedūra taikant dviejų etapų paraiškų teikimo procedūrą“;
            
            
               (b)6 dalis išbraukiama;
            
            
               (4)įterpiami šie 12a ir 12b straipsniai:
            
            
               „12a straipsnis
            
         
         
            
               Atrankos procedūra taikant vieno etapo paraiškų teikimo procedūrą
            
            
               1. Remdamasi gautomis paraiškomis, įgyvendinančioji institucija pagal Direktyvos 2003/87/EB 10a straipsnio 8 dalį įvertina kiekvieno projekto atitiktį reikalavimams. Tada įgyvendinančioji institucija reikalavimus atitinkantiems projektams taiko šio straipsnio 2 ir 3 dalyse nustatytą atrankos procedūrą.
            
            
               2. Remdamasi gautomis paraiškomis, įgyvendinančioji institucija sudaro 11 straipsnyje nustatytus atrankos kriterijus atitinkančių projektų sąrašą, įvertina projektus ir sudaro jų eilę vadovaudamasi tame straipsnyje nustatytais kriterijais. Atlikdama tą vertinimą įgyvendinančioji institucija lygina projektus su to paties sektoriaus ir kitų sektorių projektais. Vertinimo pabaigoje įgyvendinančioji institucija sudaro pirminį atrinktų projektų sąrašą.
            
            
               3. Jei įgyvendinančioji institucija nustato, kad projektas atitinka 11 straipsnio 1 dalies a, b, d ir e punktuose nustatytus atrankos kriterijus, ir, kai taikoma, pagal 11 straipsnio 2 dalį nustatytą atrankos kriterijų, bet neatitinka 11 straipsnio 1 dalies c punkte nustatyto kriterijaus, ji įvertina, ar tas projektas galėtų atitikti tą atrankos kriterijų, jei būtų labiau išplėtotas. Jei projektas turi tokį potencialą, įgyvendinančioji institucija gali jam skirti projektų plėtojimo pagalbą arba, jei projektų plėtojimo pagalbą skiria Komisija, pasiūlyti Komisijai, kad minėtą pagalbą tam projektui skirtų ji.
            
            
               4. 2 dalyje nurodytas pirminis atrinktų projektų sąrašas ir, jei taikytina, 3 dalyje nurodytas pasiūlymas pateikiami Komisijai kartu su bent šia informacija:
            
            
               a)
                     atitikties reikalavimams ir atrankos kriterijams patvirtinimu;
            
            
               b)
                     išsamia informacija apie projekto įvertinimą ir vietą eilėje;
            
            
               c)
                     bendrų projekto išlaidų ir 5 straipsnyje nurodytų atitinkamų išlaidų sumomis eurais;
            
            
               d)
                     prašoma bendra Inovacijų fondo paramos suma eurais;
            
            
               e)
                     numatomu neišmesimu šiltnamio efektą sukeliančių dujų kiekiu;
            
            
               f)
                     numatomu pagaminsimos arba sukaupsimos energijos kiekiu;
            
            
               g)
                     numatomu saugosimo CO2 kiekiu;
            
            
               h)
                     informacija apie projekto valdytojo prašomą Inovacijų fondo paramos teisinę formą.
            
            
               5. Remdamasi pagal šio straipsnio 4 dalį pateikta informacija Komisija, pagal 21 straipsnio 2 dalį pasikonsultavusi su valstybėmis narėmis, priima sprendimą skirti paramą, kuriame nurodo paramos atrinktiems projektams sumas ir, jei taikytina, sudaro rezervo sąrašą.
            
            
               12b straipsnis
            
            
               Nedidelio masto projektų atrankos procedūra
            
            
               Nukrypstant nuo 12 ir 12a straipsnių, nedidelio masto projektams gali būti taikoma speciali atrankos procedūra.“;
            
            
               (5)13 straipsnio 2 dalis pakeičiama taip:
            
            
               „2. Projektų plėtojimo pagalba teikiama dotacijomis arba kaip techninė pagalba – ją pagal 12 straipsnio 2 dalį arba 12a straipsnio 3 dalį skiria Komisija arba įgyvendinančioji institucija.“;
            
            
               (6)21 straipsnis iš dalies keičiamas taip:
            
         
         
            
               (a)2 dalies a punktas pakeičiamas taip:
            
            
               „a) pirminio atrinktų projektų sąrašo, įskaitant rezervo sąrašą, ir projektų, kuriems siūloma skirti projektų plėtojimo pagalbą pagal 12 straipsnio 2 dalies antrą pastraipą arba 12a straipsnio 3 dalį, sąrašo – tai daroma prieš skiriant paramą;“;
            
            
               (b)4 dalis pakeičiama taip:
            
            
               „4. Komisija teikia valstybėms narėms šio reglamento įgyvendinimo pažangos ataskaitas, visų pirma 12 straipsnio 5 dalyje arba 12a straipsnio 5 dalyje nurodytų sprendimų skirti paramą įgyvendinimo ataskaitas.“;
            
            
               (7)27 straipsnio 4 dalis pakeičiama taip:
            
            
               „4.   Projektų valdytojai pagal 10 straipsnio 2 dalies trečią pastraipą pateiktame dalijimosi žiniomis plane pateikia išsamią informaciją apie veiklą, kurią planuojama vykdyti pagal šio straipsnio 1 ir 2 dalis.“
            
            
               2 straipsnis
            
            
               Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 05 10
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
               
            
         
         
            
                  
                     (1)
                  
                        Žr. ataskaitą apie paraiškas: https://ec.europa.eu/clima/sites/clima/files/innovation-fund/large-scale_call_statistics_en.pdf.
               
               
                  
                     (2)
                  
                        2016 m. balandžio 13 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl geresnės teisėkūros (OL L 123, 2016 5 12, p. 1).
               
               
                  
                     (3)
                  
                        OL L 275, 2003 10 25, p. 32.
               
               
                  
                     (4)
                  
                        2019 m. vasario 26 d. Komisijos deleguotasis reglamentas (ES) 2019/856, kuriuo papildomos Europos Parlamento ir Tarybos direktyvos 2003/87/EB nuostatos dėl Inovacijų fondo veiklos (OL L 140, 2019 5 28, p. 6).